  Майя Бывальцева Камбарка палась Кам шур вамен выж вылтӥ ужан мынон-ветлонэз матысь дыре усьтозы. 1-тӥ шуркынмонэ Удмуртилэн тӧроез Александр Соловьёв дорын вань тунсыкъяськись палъёслэн кенешонзы ортчиз. Отчы пыриськизы элькунлэн, концессионерлэн («Региональная Инвестиционная Компания» огазеяськон) но ВТБ банклэн ыстэм муртъёсыз. Со сярысь ивортэ «Удмуртия» агентстволэн корреспондентэз. Ужан мынон-ветлонэз усьтон сярысь акт улэ ӧрилэн тросэз ёзчиосыз кинюртэмзэс туннэ пуктӥзы ни, мукетъёсыз лэсьтӥськон интые вуылэмзы бере, 2-тӥ шуркынмонэ кинюртозы. Али дун тырон пунктъёсты лэсьтон йылпумъямтэ на. Со сяна, объектэз югдытон дизель-генератор чотын гинэ мынэ, соин ик дыкужымез ялан сётонэз радъяны кулэ. Дыкужым сётӥсьёс, сюдӥсьёс азьын но подрядчиклэн ужасьёсызлы (гудырикошкон но куарусён понна 80 миллион манет), студотрядъёслы (720 сюрс манет) но кылкутытонъёсты быдэстытонъя управленилы (900 сюрс манет) уждунъя пунэмъёсты ворсан ужпумез сэрттӥзы-пертчизы ни. Адямиос коньдон басьтозы матысь нуналъёсы. «Малпасько, 4-тӥ шуркынмонлы, праздниклы (Удмуртилэн Кунлык нуналэзлы — ред.) выж вылтӥ ужан-мынон ветлонэз усьтомы. Могӟетъёс нокыӵе ӧвӧл… 1-тӥ толсуре дун тырыса мынон-ветлонэз лэзьыны малпаськомы, нош вань ужъёсты йылпумъяны, мон малпасько, 2017-тӥ арын тудву кошкон вакытлы. Отын юнматон ужъёс гинэ кылизы на, кышкыттэмылк вылын соос уг шӧдӥсько. Ӵектос кӧня ке воштӥськиз, дуногес луиз, малы ке шуоно нырысь ик куд-ог ужъёс чакламтэ вал…, соин ик коньдонэн пичияк шугъяськонъёс кылдӥзы», — валэктӥз «Региональная Инвестиционная Компания» огазеяськонлэн кивалтӥсьёсызлэн кенешсылэн тӧроез Александр Забарский. Озьы ик со элькун кивалтӥсьёслы объектлы бадӟым саклык висъямзы понна тау кариз. Тодэ вайытом, азьвылгес тодмо луиз, Удмуртиысь кивалтэт выж вылтӥ ужан мынон-ветлонэз усьтон пумысен концессионерен кенешонъёсты азьланьтэ шуыса. Элькун кивалтэтлэн тӧроезлэн воштӥсезлэсь ужзэ быдэсъясь Рафис Касимов верамъя, лэсьтӥськонлэн ӝегамез нырысь ик герӟаськемын концессионер ласянь коньдон беромыса вуэмен. Элькун коньдэт ласянь нокыӵе пунэмъёс ӧвӧл. Тупанкылъя, кылемзэ 308 миллион манетэз улосвыл тыроз объектэз сётэм бере. Кама, Вагоновка но Буй шуръёс вамен выжъёсты пуктон кун но ужбергатон чотын мынэ. Выль сюрес Москваысен Екатеринбургозь висэз 164 иськемлы вакчиятыны луонлык сётоз. Тегъёс: Авто Кама Удмуртия АлександрСоловьёв лэсьтськон  